Foto: FAH

SABORSKI zastupnik Živog zida Ivan Vilibor Sinčić danas je putem Facebooka prokomentirao vlastito viđenje Kolinde Grabar-Kitarović, i to nakon što mu je kolega Ivan Pernar danas pohodio Pantovčak kako bi održao sastanak s Predsjednicom.

Sinčićevu objavu u nastavku prenosimo u cijelosti.

"Upravo me pitao jedan mladić što je to s predsjednicom Grabar-Kitarović i da li i ja gledam na nju kao pozitivnu i dobru osobu.

Naravno da ne. Mislim da u životu nisam upoznao prijetvorniju osobu od nje. Za mene ne postoji različito gledanje na politiku. Za mene postoji različito gledanje na ubijanje. Postoji različito gledanje na bacanje ljudi na ulicu. Postoji različito gledanja na ratove, na uništavanje tuđih života, na svjesno laganje i kršenje obećanja.

Za mene osoba nije lijepo pričanje. To je posao. To je diplomacija.

Za mene je osoba emocije, razmišljanje, ponašanje, djela, stavovi, suosjećanje (ili ne), empatija (ili ne), ljubav prema ljudima (ili ne).

Dobra osoba ne šuti

Tekst se nastavlja ispod oglasa

Za mene nijedna dobra osoba ne može osuditi ubijanje djece, a desnom rukom dići palac za to isto ubijanje. Nijedna draga osoba ne može obećati da će zabraniti izbacivanje ljudi iz domova, a onda zaboraviti na te ljude.

Dobra osoba ne može šutjeti kada zna kako su poginuli kornatski vatrogasci, zagovarati takvu smrt i šutjeti na presudu u kojoj jedini preživjeli, do kraja života invalid, mora platiti državi odštetu.

Jer je rekao istinu.

Za mene pristojna nije lijepa haljina i pretvaranje. Nije glumljenje prijatelja. Nije fino pričanje sa dužnosnicima, saborskim zastupnicima i veleposlanicima.

Za mene je pristojna osoba ona koja nježno razgovara sa slabijima od sebe. Koja prima siromašne i održi riječ koju je dala narodu.

Uglađenije osobe od Sanadera nije bilo. Siguran sam da je Hanžeković u društvu pravi đentlmen. Na kraju, upravo je Kolinda s njim u Trilateralnoj komisiji. Prava ekipa, nema što", napisao je Sinčić.